TITTEL Et talent av de ytterst sjeldne

INGRESS Knappe 14 dager etter at Vegar Tregren (17) fra Trondheim bokset seg til en knallsterk bronse i junior-VM i Bulgaria - den beste plasseringen til en norsk junior noensinne - er unggutten fra bokseklubben Ulf-an allerede i gang med oppkjøringen til neste utfordring.

TEKST OG FOTO Jan-Are Hansen

- Jeg hadde trua på at jeg kunne gjøre det skarpt allerede før vi dro nedover. Bronsjen smakte utrolig godt, men jeg har ingen planer om å lene meg tilbake og ta det med ro av den grunn. I sommer er det junior-OL i Kina og i 2016 er det OL i Rio. Jeg skal ha revansje for det knepne tapet jeg gikk på i semien i Bulgaria, fastslår den offensive 17-åringen.

Bokser mot seniorer
Det er Ulf-an Box Open i Charlottenlundhallen. Boksere fra en rekke klubber, vektklasser, aldre og kjønn er i full sving. Tregren skal imidlertid ikke snøre på seg boksehanskene denne gangen.
- Denne helga er jeg sekundant for de yngre bokserne i klubben, smiler Tregren i kjelleren under bokseringen. Det er hektisk aktivitet med oppvarming, lett sparring og nervøsitet i lufta.
Tregren gikk selv 4 kamper på bare 5 dager i Bulgaria
- Et tøft program. Er det for tidlig å bokse så kort tid etter kampene i VM?
- Nei. Det vil jeg ikke si. Jeg er godt trent. Jeg kunne gjerne gått noen runder i ringen jeg, men det er kjekt å ta det litt rolig etter et så stort mesterskap, forklarer han.
Den viktigste årsaken til at Tregren ikke er i aksjon er uansett at det er så godt som umulig å oppdrive juniorer i hans vektklasse (lett tungvekt), som kan gi ham reel motstand i Trøndelag.
- Jeg har bokset en god del mot seniorer for å få skikkelig kamptrening, men de har ikke lov til å delta på et sånt stevne, smiler han.

Pen statistikk
På tross av sin unge alder har Tregren allerede 60 alderbestemte kamper under beltet. Statistikken viser imponerende 55 seire og 5 tap. I tillegg til den ferske VM-bronsen har han 
 6 NM-gull og Mesterbeltet for Norges beste juniorbokser.
- Jeg begynte vel som 8-åring. Grunnen var vel mest at storebroren min drev med boksing, og da fikk jeg også lyst til å prøve ut sporten, forklarer han.
Etter et par år med boksing gikk han over til å drive med Kung fu før han plukket opp boksehanskene igjen som 13-åring. Siden den gang har valget av sport vært enkelt.
For mange som har trent flere kampsporter er Mixed Martial Arts (MMA) en vei å gå.
- MMA er i sterk vekst i Norge. Noe du har vurdert?
- Nei, absolutt ikke. Det er ikke min type idrett for å være ærlig. Litt feigt egentlig. Å slå folk som ligger nede er ikke min stil, mener han.

Ikke mye fritid
- Det er liten tvil om at Vegar er i verdensklasse. Jeg er imponert. Han har utviklet seg fantastisk både teknisk og taktisk den siste tiden, sa landslagstrener Erik Bredler etter innsatsen i Bulgaria.
- Samarbeidet med landslaget har vært kjempebra og helt avgjørende, sier Tregren som til daglig går på Charlottenlund videregående skole. Til høsten venter lærlingplass.
- Du rekker over alt?
- Jeg trener syv dager i uka. Også sover og spiser jeg. Mye. I tillegg så blir det masse reising så jeg har ikke så veldig mye fritid. Men jeg stortrives med situasjonen jeg er i. Jeg har også god dialog med skolen som har tilrettelagt et opplegg for meg slik at jeg kan reise til større mesterskap, forklarer han.

Skikkelig sulten
Selv om junior-OL i Kina er første delmål, så er det store målet å fighte seg til OL i Rio i 2016.
- Det er over 2 år til ennå, men jeg kommer til å satse knallhardt. Det hadde vært helt enormt å kvalifisere seg for Rio, sier han.
- Da er du senior. Det blir en tøff vei?
- Det er klart. Men motivasjonen er på topp. Når du merker at du hele tiden utvikler deg, hevder deg i toppen internasjonalt og kjenner at du er skikkelig sulten så er det en oppgave man gleder seg til å ta fatt på.
- Blir det fremdeles lett tungvekt som senior også?
- Nei, jeg kommer nok til tippe over i tungvekt innen den tid. Noe av det verste som finnes er å pine seg ned i vekt for å klare en vektklasse. Jeg har gjort det noen ganger, men det gidder jeg ikke i lengden.

Kanskje proff
Deltagelse i OL i Rio eller ikke - i 2016 så er han 19 år. Spørsmålet blir da om han skal satse på en proffkarriere.
- Noe du tenker på?
- Det er klart at det er noe jeg har i bakhodet - det tror jeg de aller fleste boksere pønsker på når de når et visst nivå - men det er slett ikke noe jeg fokuserer på i dag. Det vil være en avgjørelse jeg kommer til å ta underveis. Jeg stresser overhode ikke med å bli proff for å si det sånn. 
- Bør forbudet mot proffboksing i Norge fjernes?
- Definitivt. Problemet er at selv om forbudet forsvinner så får ikke seniorer gå kamp i Norge akkurat nå på grunn av "knockoutloven", avslutter han.
 
Medaljehåp i Rio?
Tregren sin trener i Ulf-an, Øystein Waade, er mektig imponert og stolt over innsatsen til unggutten så langt.
- Vegar er et talent av de ytterst sjeldne. Han har en vanvittig treningsmoral og er utrolig sterk mentalt. Han utvikler seg teknisk hele tiden. I tillegg har han naturlig sterke fysiske forutsetninger til nå meget langt, fastslår Waade som mener bokseren har gode sjanser til å kvalifisere seg til OL i Rio.
- Det beviste han ettertrykkelig i Bulgaria for noen uker siden. Ingen norsk junior har havnet på pallen i et VM før.
- Snakker vi om et norsk medaljehåp i Rio med andre ord?
- Det er slett ikke umulig. Vegar kan bli så god som han bare vil, avslutter Waade.

BILDETEKSTER

Historisk. Vegar Tregren (17) fra Trondheim og Ulf-an hentet en knallsterk bronse i junior-VM i Bulgaria - den beste plasseringen til en norsk junior noensinne. (Foto: Jan-Are Hansen)

Seier. Vegard Tregren i rødt vant 2-1 mot briten Viddal Riley i kvartfinalen. (Foto: Boxing Aiba)